
Písomná informácia pre používateľa

YMM-1 37 - 370 MBq/ml koloidná suspenzia
Koloidná suspenzia Yttria-(90Y) pre lokálnu injekčnú aplikáciu

Citrónan yttritý-(90Y)

Pozorne si prečítajte celú písomnú informáciu predtým, ako vám bude tento liek podaný.
· Túto písomnú informáciu si uschovajte. Možno bude potrebné, aby ste si ju znovu prečítali.
· Ak máte akékoľvek ďalšie otázky, obráťte sa na svojho lekára alebo lekára nukleárnej medicíny, ktorý bude vykonávať vyšetrenie.
· Ak sa u vás vyskytne akýkoľvek vedľajší účinok, obráťte sa na svojho lekára. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.

V tejto písomnej informácii sa dozviete:
1. Čo je koloidné Yttrium-(90Y) a na čo sa používa
2. Čo potrebujete vedieť predtým, ako vám bude podané koloidné Yttrium-(90Y)
3. Ako používať koloidné Yttrium-(90Y)
4. Možné vedľajšie účinky
5. Ako uchovávať koloidné Yttrium-(90Y)
6. Obsah balenia a ďalšie informácie


1.	Čo je koloidné Yttrium-(90Y) a na čo sa používa

Tento liek je rádiofarmakum a je určený výhradne na liečebné účely. 

Koloidné Yttrium-(90Y) sa používa na liečbu niektorých ochorení kolenného kĺbu, ako sú reumatická artritída (artritída) a chronický zápalový reumatizmus. 

Použitie koloidného Yttria-(90Y) aj spojené aj s vystavením určitému množstvu rádioaktívneho žiarenia. Váš ošetrujúci lekár a odborný lekár nukleárnej medicíny zhodnotili, že klinický prínos z tejto liečby prevyšuje riziko spojené s ožiarením.


2.	Čo potrebujete vedieť predtým, ako vám bude podané koloidné Yttrium-(90Y)

Yttrium-(90Y) sa nesmie podávať:
· ak ste alergický na Yttrium-(90Y) alebo na ktorúkoľvek z ďalších zložiek tohto lieku (uvedených v časti 6);
· ak ste tehotná, alebo si myslíte, že by ste mohla byť tehotná;
· ak dojčíte; 
· v prípade septickej artritídy;
· v prípade ruptúry popliteálnej cysty;
· ak sa v mieste vpichu injekcie vyskytuje lokalizovaná infekcia alebo kožné ochorenie. 

Upozornenia a opatrenia 
Pri použití koloidného Yttria-(90Y) je nutná zvýšená opatrnosť. 
Pokiaľ je to možné, podávaniu koloidného Yttria-(90Y) by sa malo vyhýbať: 
· u detí a mladistvých vo vývoji; 
· u pacientov, ktorí sú ešte v reprodukčnom veku; 
· pri ťažkom poškodení kolenného kĺbu. 

Pred podaním koloidného Yttria-(90Y) by ste mali: 
Ak ste žena v reprodukčnom veku, mali by ste pred zahájením liečby začať užívať účinnú antikoncepciu a v jej používaní by ste mali pokračovať ešte niekoľko mesiacov po ukončení liečby. 

Deti a dospievajúci 
Pokiaľ to je možné, deťom a dospievajúcim vo vývoji sa nemá podávať Yttrium-(90Y). Ak máte menej ako 18 rokov, poraďte sa so svojím odborným lekárom nukleárnej medicíny. 

Iné lieky a koloidné Yttrium-(90Y)
Ak teraz užívate alebo ste v poslednom čase užívali, či práve budete užívať ďalšie lieky, povedzte to svojmu lekárovi nukleárnej medicíny. Niektoré lieky, ako napríklad RTG – kontrastné látky, môžu ovplyvniť kvalitu liečby Yttriom-(90Y). Medzi liečbou Yttriom-(90Y) a lokálnom použití kontrastných látok sa preto odporúča aspoň 3 dňový odstup.  

Tehotenstvo, dojčenie a plodnosť
Ak ste tehotná alebo dojčíte, ak si myslíte, že ste tehotná alebo ak plánujete otehotnieť, poraďte sa so svojím lekárom nukleárnej medicíny predtým, ako začnete užívať tento liek.

Ak si niečím nie ste istá, je dôležité to konzultovať s odborným lekárom nukleárnej medicíny, ktorý Vás vyšetruje. 
Ak ste tehotná, Yttrium-(90Y) by vám nemalo byť podané. Pred podaním Yttria-(90Y) je nutné overiť, že nie ste tehotná. 
Ak dojčíte, Yttrium-(90Y) vám nemá byť podané. Pred podaním rádiofarmaka dojčiacej matke je nutné zvážiť možnosť odkladu liečby rádionuklidom do doby, kým prestane dojčiť. 

Obsah sodíka 
Koloidné Yttrium-(90Y) obsahuje menej než 1 mmol sodíka (23 mg) v jednej dávke, a teda v podstate “neobsahuje sodík“.


3.	Ako používať koloidného Yttria-(90Y)

Používanie rádiofarmák, manipulácia s nimi a ich likvidácia sa riadi prísnymi zákonmi. Koloidné Yttrium-(90Y) sa bude používať iba v špeciálne kontrolovaných priestoroch. S týmto liekom budú manipulovať a podávať ho pacientom iba zaškolené osoby, s kvalifikáciou na jeho bezpečné používanie. Tieto osoby budú dbať na bezpečné použitie tohto lieku a budú vás priebežne informovať o svojej činnosti. 
Váš dohliadajúci odborný lekár nukleárnej medicíny rozhodne o množstve koloidného Yttria‑(90Y), ktoré sa má použiť vo vašom prípade. Bude to najnižšie možné množstvo potrebné na dosiahnutie požadovaného výsledku. 
Odporúčaná dávka pre dospelú osobu sa pohybuje v rozpätí od 185 MBq do 222 MBq (megabecquerel, jednotka rádioaktivity) do jedného kĺbu. Je možné i ošetrenie viacerých kĺbov naraz, alebo po sebe. Opakovaná aplikácia rádioaktívneho koloidu do jedného kĺbu je v prípade opätovného ochorenia možná po 6 mesiacoch. Odporúčaná dávka pri opakovanej liečbe je 111 ‑ 222 MBq. Po dvoch neúspešných radiačných synovektómiách by sa nemalo pokračovať v rádiosynovektomickej liečbe. Ročná aktivita by nemala prekročiť 444 MBq. 


Podávanie koloidného Yttria-(90Y) a spôsob vyšetrenia 
Koloidné Yttrium-(90Y) sa podáva do kĺbu injekčne, po evakuácii akéhokoľvek kĺbového výpotku.

Dĺžka trvania vyšetrenia 
O obvyklej dĺžke trvania vyšetrenia vás informuje váš odborný lekár nukleárnej medicíny. 
Po podaní koloidného Yttria-(90Y) máte dodržiavať pokoj na lôžku a koleno udržiavať znehybnené po dobu 2 až 3 dní. Tým zabránite cirkulácii tekutiny v tele. 

Lekár z centra pre nukleárnu medicínu vás bude informovať o potrebe akýchkoľvek zvláštnych opatrení po liečbe Yttriom-(90Y). Ak máte akékoľvek otázky, obráťte sa na vášho odborného lekára nukleárnej medicíny. 

Ak vám bolo podané väčšie množstvo Yttria-(90Y), než bolo potrebné
Predávkovanie je nepravdepodobné, pretože vám bola podaná len jedna dávka koloidného Yttria‑(90Y), ktorú kontroluje váš ošetrujúci odborný lekár nukleárnej medicíny. V prípade predávkovania vám však bude poskytnutá patričná liečba. 
V prípade akýchkoľvek ďalších otázok týkajúcich sa používania koloidného Yttria-(90Y) sa prosím, obráťte na svojho ošetrujúceho odborného lekára nukleárnej medicíny. 


4.	Možné vedľajšie účinky

Tak ako všetky lieky, aj tento liek môže spôsobovať vedľajšie účinky, hoci sa neprejavia u každého. 
Reakcia tela prechodnou teplotou sa do 24 hodín od podania injekcie vyskytla v asi 2 % prípadov. 
V niektorých prípadoch boli pozorované alergické reakcie. 
V niektorých prípadoch môže byť injekcia rádioaktívneho koloidu bolestivá. 
Niekoľko hodín alebo dní po radiačnej synovektómii môže byť pozorovaný zápal kĺbu. Na liečbu sa môžu použiť analgetiká a nesteroidné antiflogistiká. 
Sekundárna infekcia kĺbu po synovektómii sa vyskytuje len výnimočne. 
Vyskytli sa prípady kožnej nekrózy alebo zmeny farby kože ako dôsledok použitia lieku. 
Boli hlásené prípady zničenia kostného tkaniva. 
Toto rádiofarmakum dodáva isté množstvo ionizujúceho žiarenia s veľmi nízkou mierou rizika vzniku rakoviny a dedičných abnormalít. 
Hlásenie vedľajších účinkov
Ak sa u vás vyskytne akýkoľvek vedľajší účinok, obráťte sa na svojho odborného lekára nukleárnej medicíny. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo prostredníctvom národného systému hlásenia uvedeného v Prílohe V. Hlásením vedľajších účinkov môžete prispieť k získaniu ďalších informácií o bezpečnosti tohto lieku.


5. Ako uchovávať koloidnú suspenziu Yttria-(90Y) 

Tento liek nebudete musieť uchovávať. Za správne uchovávanie tohto lieku na vhodnom mieste sú zodpovední špecializovaní odborníci. Uchovávanie rádiofarmák prebieha v súlade s národnými predpismi pre nakladanie s rádioaktívnymi materiálmi. 

Nasledujúce informácie sú určené len pre odborníkov. 
Koloidné Yttrium-(90Y) sa nesmie používať po uplynutí doby použiteľnosti, ktorá je uvedená na obale. 
Tento produkt skladujte pri teplote do 25 ˚C v pôvodnom obale. 
Po prvom použití uchovávajte pri teplote 2 - 8 ˚C.


6.	Obsah balenia a ďalšie informácie

Čo koloidné Yttrium-(90Y) obsahuje

Liečivo je citrónan yttritý-(90 Y): 37 - 370 MBq/ml k dátumu kalibrácie.

Pomocnými látkami sú chlorid sodný, hydroxid sodný, kyselina dusičná, citrónan sodný a voda na injekciu.

Ako koloidné Yttrium-(90Y) vyzerá a aký je obsah jeho balenia?
Nebudete musieť narábať s balením alebo liekovkou, nasledovné údaje sú len pre Vašu informáciu.
Yttrium-(90Y) je koloidná, mliečne biela, sterilná suspenzia pripravená na použitie. 
Liekovka slúži k opakovanému odberu. 15 ml, sklenená liekovka obsahujúca sterilnú mliečne bielu koloidnú suspenziu, zatvorená gumovou zátkou s hliníkovou objímkou. Zapečatená liekovka je umiestnená v ochrannom olovenom kontajneri. 

Držiteľ rozhodnutia o registrácii a výrobca
CIS bio international
R.N. 306 – Saclay BP 32
F-91192 Gif-sur-Yvette Cedex
Francúzsko

Táto písomná informácia bola naposledy aktualizovaná v 09/2015.

Ďalšie zdroje informácií

Podrobné informácie o tomto lieku sú dostupné na internetovej stránke Štátneho ústavu pre kontrolu 
liečiv www.sukl.sk.

<------------------------------------------------------------------------------------------------------------------->
Nasledujúca informácia je určená len pre zdravotníckych pracovníkov:

Úplný text SmPC o lieku koloidné Yttrium-(90Y) sa dodáva ako samostatný dokument v balení výrobku s cieľom poskytnúť zdravotníckemu personálu ďalšie vedecké a praktické informácie o podávaní a používaní tohto rádiofarmaka. 
Pozri si prosím, SmPC (SmPC je súčasťou balenia). 

